Ügyfél-tájékoztató az Allianz Hungária Biztosító Rt. által kínált

általános felelősségbiztosítási szerződésről

A biztosítási esemény

A biztosító a szerződés megkötésével arra vállal kötelezettséget, hogy a szerződési feltételekben szabályozott körben, módon és mértékben a biztosított helyett megtéríti azokat a biztosított által harmadik személynek okozott károkat, amelyekért a biztosított a magyar jog szabályai szerint kártérítési felelősséggel tartozik.

A biztosítási időszak

A biztosítási időszak egy évnél rövidebb határozott idejű szerződés esetén a biztosítási szerződés hatálybalépésétől a szerződés megszűnéséig tart, egyéves és egy évnél hosszabb határozott idejű, valamint határozatlan idejű szerződés esetén pedig egy év. 

A biztosítási évforduló annak a hónapnak az első napja, amelyben a kockázatviselés kezdődik. Ebből következően az egy évnél hosszabb időtartamú szerződések több biztosítási időszakból állnak. A biztosítási időszaknak a következők szempontjából van jelentősége:

· A biztosító szolgáltatásának egyik korlátja a biztosítási időszakonkénti biztosítási összeg (az ún. limit).

· A biztosító a díjat biztosítási időszakonként határozza meg.

· A biztosított a biztosítási időszakonkénti adatközlés kötelezettségének a biztosítási évforduló – vagyis egy biztosítási időszak vége és egy másik kezdete – előtt meghatározott ideig köteles eleget tenni.

· A határozatlan időtartamú szerződést a biztosítási időszak végére lehet felmondani; a határozott időtartamú szerződés a biztosítási időszak lejártával szűnik meg.

A kockázatviselés tartalma és időbeli hatálya

A biztosító kockázatviselése a szerződés hatálya alatt okozott, bekövetkezett és legkésőbb a szerződés megszűnését követő 30 napon belül a biztosított által a biztosítónak bejelentett károkra terjed ki. A kockázatviselés az azt követő napon (0 óra 00 perckor) kezdődik, amikor

· a biztosított az első díjat a biztosító számlájára befizeti

· a felek a díj megfizetésére vonatkozóan halasztásban állapodtak meg

· biztosító a díj iránti igényét bírósági úton érvényesíti.

 Ha a felek a szerződésben a biztosítás hatálybalépésére vonatkozóan egy későbbi időpontot állapítanak meg, a biztosító kockázatviselése legkorábban ebben az időpontban kezdődik, tekintet nélkül arra, hogy a szerződés már korábban létrejött. 
A díjszámítás, a díjfizetés és a díjmódosítás

A biztosító a díjat a biztosított által közölt adatok alapján biztosítási időszakonként kockázatarányosan határozza meg. 

Díjnemfizetés miatt megszűnik a szerződés, ha a szerződő a biztosítási díjat az esedékességtől számított 30 napon belül nem fizeti meg. A szerződés azonban helyreállítható, és a kockázatviselés folyamatossá tehető, ha a szerződő a díjat az esedékessé válástól számított 60 napon belül befizeti. 

A biztosító szolgáltatásai, a teljesítés módja és ideje

A biztosító – az önrészesedés figyelembevételével – biztosítási eseményenként és biztosítási időszakonként a szerződésben meghatározott biztosítási összegekig (limitekig) téríti meg a károkat.

A felelősségbiztosítás kockázatviselési köre nem terjed ki: 

- a környezetszennyezéssel okozott károkra

- más felelősségbiztosítás alapján megtérülő károkra,
- a vagyontárgyak (ideértve a pénzt, értékpapírokat is) elveszéséből eredő károkra
- az olyan károkra, melyeknek oka:

·  lázadás, sztrájk, katonai vagy népfelkelés, zavargás, forradalom, katonai hatalomátvétel, zendülés, illetve bármilyen olyan esemény, amely rendkívüli vagy szükségállapot bevezetését eredményezi,

·  a bármilyen szervezet nevében vagy felhatalmazása alapján eljáró személy vagy személyek által elkövetett terrorcselekmény,

·  a vegyszerszórás, függetlenül attól, hogy az földi vagy légi eredetű.

A biztosító - a károsult igazolhatóan elmaradt rendszeres jövedelmének kivételével - nem téríti meg a károsult elmaradt hasznait, gazdasági veszteségeit és az egyéb olyan következményi károkat, amelyek abból származtak, hogy a károsult nem tudott eleget tenni vállalt vagy jogszabályon alapuló kötelezettségeinek.

A biztosító a kifizetett kártérítési összeg megtérítését követelheti a biztosítotttól, ha a biztosított a kárt szándékosan vagy súlyosan gondatlanul okozta, kivéve, ha a biztosított bizonyítja, hogy a károkozó magatartás nem volt jogellenes. Súlyosan gondatlan károkozásnak minősül, ha a biztosított

·  hatósági engedélyhez kötött tevékenységet engedély nélkül vagy az abban    meghatározott feltételek hiányában végzett,

·  a jogszabály hiányában végezte a tevékenységét,

·  a kárt ittas állapotban vagy bódulatot keltő szerek hatása alatt okozta, vagy ez az állapota a kár bekövetkezésekor közrehatott,

·  a kárt a kármegelőzési, kárenyhítési kötelezettségek, foglalkozási, balesetvédelmi szabályok súlyos megsértésével okozta a kárt.

A szerződés megszűnésének esetei és felmondásának feltételei

A határozatlan időre kötött szerződést írásban és kizárólag a biztosítási időszak végére lehet felmondani. A felmondási idő harminc nap.

A határozott idejű szerződés az időtartam utolsó napján (24 órakor) szűnik meg; felmondani nem lehet.

A fentieken kívül megszűnhet a szerződés akkor is, ha a biztosított az esedékességtől számított 30 napon belül nem tesz eleget díjfizetési kötelezettségének. Ilyen esetben sem szűnik meg a szerződés, ha a biztosító halasztást ad, vagy követelését bírósági úton érvényesíti.

Az egészgésügyi szolgáltatók (egészségügyi intézmények, magánorvosok, alkalmazott orvosok)felelősségbiztosítása

Egészségügyi szolgáltatók felelősségbiztosítása lehetőséget kínál arra, hogy a Biztosító átvállalja az esetlegesen előforduló kártérítési kötelezettségeket, amelyek veszélyeztethetik egy intézmény, illetve a  vállalkozás működését.
 
A kiegészítő baleset-biztosítás alapján balesetnek minősül a biztosított akaratán kívül hirtelen bekövetkező olyan külső esemény, amelynek következtében a biztosított a baleset megtörténtétől számított egy éven belül meghal, állandó rokkantságot (egészségkárosodást) vagy múlékony munkaképtelenséget szenved.

Őrző-védő szervezeteknek kínált szolgáltatási felelősségbizt.

A társaság a biztosított helyett megtéríti a biztosított által vállalkozói (üzleti) szerződés alapján végzett, a szerződésben meghatározott őrző-, védő- és pénzszállítási szolgáltatás(ok) teljesítése során, illetve következtében a szerződő partnerének okozott azon károkat, amelyekért a biztosított a magyar polgári jog szabályai szerint kártérítési felelősséggel tartozik. 

A biztosítás kiterjed az objektumvédelemre, a távfelügyeletre, a rendezvényfelügyeletre, a pénzfeldolgozásra, a vagyonvédelmi rendszerek tervezésre, telepítésére és karbantartására, valamint a magánnyomozásra. 

Biztosítási alkuszok, ügynökök, szaktanácsadó felelősségbiztosítása

A társaság a biztosított helyett a károsultnak megtéríti azokat a vagyoni és nem vagyoni károkat, valamint a szerződésben nevesített költségeket - káreseményenként és évenként meghatározott összegig -, amelyeket a biztosított - a biztosítóintézetekről és a biztosítási tevékenységről szóló módosított 1995. évi XCVI. törvényben meghatározott - biztosítási alkuszi, többes ügynöki, illetve biztosítási szaktanácsadói tevékenysége során elkövetett szakmai műhibával - a szerződő partnerének, illetve azon természetes vagy jogi személyeknek, akiknek a szolgáltatást nyújtja - okozott, és amelyekért a biztosított, mint a megbízási szerződés szerint meghatározott szolgáltatás végzéséért felelős, a magyar jog szabályai szerint kártérítési kötelezettséggel tartozik.
Orvosok szakmai felelősségbiztosítása

A Biztosító meghatározott díj ellenében mentesíti a biztosítottat a szerződés szerinti módon és feltételek alapján meghatározott károk megtérítése alól, amelyeket orvosi valamint egészségügyi dolgozói minőségében okoz, és amelyekért a magyar polgári jog szabályai szerint kártérítési felelősséggel tartozik.

Gyógyszerészek szakmai felelősségbiztosítása

E felelősségbiztosítási szerződés alapján a Biztosító megtéríti a biztosított által a munkaköri feladata ellátása során okozott azon károkat, melyekért a biztosítottat a jogszabály alapján kártérítési felelősség terheli.

Szállodai szolgáltatók felelősségbiztosítása

A Biztosító a szerződésben foglaltaknak megfelelően megtéríti a vendégek dolgainak megsemmisülése vagy megsérülése miatt bekövetkezett kárt. A biztosító megtérítési kötelezettsége azokban a dolgokban bekövetkezett károkra áll fenn, amelyet a vendég a szobájában vagy a szálláshelyén az arra kijelölt helyen helyezett el, illetve olyan személynek adta át, akit annak átvételére jogosultnak tarthatott, kivéve a készpénzben és értékcikkben bekövetkezett károkat.

Pénzügyi tevékenységek szakmai felelősségbiztosítása

(könyvelők, könyvvizsgálók, adótanácsadók)

A Biztosító megtéríti a károsultnak a biztosított tevékenységének gyakorlása során a szakmai tévedés, mulasztás és hiba által okozott olyan károkat, amelyekért a biztosított a magyar jog szabályai szerint kártérítési kötelezettséggel tartozik, amennyiben a károsult emiatt a biztosítottal szemben igényt érvényesít.

Fuvarozók árukár felelősségbiztosítása

A Biztosító azokra a kártérítési igényekre nyújt fedezetet, amelyeket a biztosított által fuvarozott idegen vagyontárgyakban keletkezett károkért a biztosítottal szemben érvényesítenek, feltéve, hogy a károkért a biztosított a magyar jog szabályai alapján kártérítési kötelezettséggel tartozik.

Munkáltatói felelősségbizt.

A biztosító a szerződés megkötésével arra vállal kötelezettséget, hogy biztosítási esemény bekövetkezése esetén a szerződési feltételekben szabályozott körben, módon és mértékben a biztosított helyett megtéríti azokat a munkabalesetből eredő károkat, amelyekért a biztosított a magyar munkajog szabályai szerint kártérítési felelősséggel tartozik.

A hatályos magyar jogszabályok nem teszik ugyan kötelezővé a munkáltatók számára a munkáltatói felelősségbiztosítás megkötését, de egy esetleges munkabalesetnek a munkáltatóra háruló anyagi következményei olyan terhet jelenthetnek, amelynek a biztosítással való fedezését/enyhítését tevékenységi területtől függetlenül bármely munkáltatónak érdemes megfontolnia.

Termékfelelősség

Szerződéskötés esetén a társaság átvállalja a törvényes felelősséget mindazon károkért, amelyeket a cég által gyártott, importált vagy forgalmazott termék – hibája(gyártási hiányosság, eredetileg garantált tulajdonosok hiánya) következtében - a magánfogyasztóknak okozott. 


